SOS: Vakgemiddeld vir Wiskunde is 32%Die SOS se 2019-matriekverslag is Dinsdag in Centurion bekendgestel. (Foto: Reint Dykema) Die Skoleondersteuningsentrum (SOS) het Dinsdag onthul dat die nasionale vakgemiddeld vir wiskunde slegs 32% is. Luidens die SOS se jaarlikse matriekverslag, wat Dinsdag in Centurion uitgereik is, het leerders in die Oos-Kaap die swakste gevaar met ŉ gemiddeld van 27% vir Wiskunde. Gauteng en die Vrystaat het die beste gevaar met ŉ vakgemiddeld van 38%. Leerders in die Wes-Kaap het ŉ gemiddeld van 36,9% behaal. “Wanneer die vakgemiddeld eerder as die slaagsyfer van Wiskunde in ag geneem word, lyk die prentjie somber. Die nasionale vakgemiddeld wys dat die land as geheel naelskraap dié belangrike vak slaag. Die Oos-Kaap se vakgemiddeld is minder as die (reeds buitensporig laag) 30%-slaagsyfer vir dié gewigtige welvaartskeppende vakrigting,” lui die SOS se verslag. Die SOS stel sedert 2015 jaarliks dié verslag bekend, met die oog om belangrike punte en kommerwekkende tendense met betrekking tot die matriekuitslae uit te lig. Volgens die departement van basiese onderwys het 54,6% van matrikulante wat Wiskunde in 2019 geskryf het, dit geslaag. Dit is minder as die 58% in 2018. V.l.n.r. Daan Potgieter, hoof- uitvoerende beampte van die AON, Melanie Buys, hoof van ontwikkeling aan die SOS en Hugo Vermeulen, hoof van opleiding aan die SOS. (Foto: Reint Dykema) Die SOS se verslag wys daarop dat die persentasie leerders wat Wiskunde neem, jaarliks afneem. Nasionaal het dié syfer afgeneem van 45,6% na 42,0% van leerders wat wiskunde in matriek skryf. Ongeveer 14 100 minder leerders het Wiskunde geneem, terwyl sowat 6 300 meer Wiskundige Geletterdheid geneem het. Die getal Afrikaanse leerders wat Wiskunde in matriek skryf het ook afgeneem, van 34% van leerders in 2018, na 31% van leerders in 2019. Melanie Buys, hoof van ontwikkeling aan die SOS, sê die afname in leerders wat wiskunde neem, is kommerwekkend. “Wat nog meer kommerwekkend is, is die persentasie matrikulante wat wiskunde met meer as 50% geslaag het.” Luidens die verslag kon net 20% van 2019 se kandidate hierin slaag. Dit beteken dat bitter min leerders toegang kry vir graadstudies in ŉ wiskundige rigting. Buys sê uitdagings lê veral in die gehalte van onderwys, die vaktaal en sleutelbegrippe wat leerders moeilik verstaan. Sedert 2013 het die getal onderskeidings bykans gehalveer en die slaagsyfer met 4,5% gedaal. Afrikaanse skole het wel effens beter in Wiskunde gevaar. Altesaam 6,5% van Afrikaanse leerders het ŉ onderskeiding vir Wiskunde behaal, teenoor die 2% van leerders nasionaal. Meer as die helfte (56%) van Afrikaanse leerders kon ook daarin slaag om wiskunde met meer as 50% te slaag. Melanie Buys, hoof van ontwikkeling aan die Skoleondersteuningsentrum. (Foto: Reint Dykema) Buys meen dit is ook kommerwekkend dat 112 000 matrikulante tussen Januarie en Junie 2019 uitgeval het, nog voor hulle matriek kon skryf. “As ons dié syfer in ag neem, het net 66% van matrikulante wat in 2019 met matriek begin het, uiteindelik geslaag.” Sy wys ook daarop dat 16 skole landswyd ŉ 0%-slaagsyfer behaal het. “Dit is onaanvaarbaar. Die werkloosheidsyfer onder ons jeug is reeds 58%. Leerders wat matriek druip het nie veel van ŉ toekoms nie.” Tog wys die SOS daarop dat daar steeds skole is wat uitnemend presteer het tydens verlede jaar se matriekeksamen. Veral Afrikaanse skole het hul weer in 2019 goed van hul taak gekwyt. Luidens die verslag het 87% van leerlinge aan Afrikaanse skole verlede jaar die matriekeksamen geslaag. Amper die helfte van dié leerders (49,9%) het toelating tot ŉ B-graadstudie gekry. Nege uit die twintig skole met die meeste onderskeidings landswyd, is Afrikaanse skole. Agt uit die 20 skole met die meeste wiskundeonderskeidings per kandidaat is ook Afrikaanse skole. “Die feit dat Afrikaanse skole 13% meer graadtoelatings as die nasionale gemiddeld oplewer, bewys dat Afrikaanse skole ŉ reusebydrae tot die intellektuele kapitaal van die land lewer en dus talle toppresteerders oplewer wat goeie kandidate vir verdere studies is. Die SOS gee graag erkenning aan Afrikaanse skole se sterk werkkultuur tussen leerders, onderwysers en ouers,” lui die verslag.